Diari Oficial de la Generalitat Valenciana


Sumari del DOGV 5444, del 06-02-2007 (2007/1297)

ORDE 25 de gener de 2007, de la Conselleria d'Agricultura, Pesca i Alimentació, per la qual es regulen les ajudes per a la revaloració, promoció i millora en el marc de la qualitat agroalimentària.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5444

Data del DOGV
:   06-02-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/1297


Data del document
:   25-01-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * promoció comercial
    * agrupació de productors agraris
    * ajuda pública
    * ajuda a l'agricultura
    * qualitat del producte
    * suport econòmic
    * empresa privada
    * marca comercial
    * indústria agroalimentària
    * denominació d'origen
    * institució pública

La present orde té com a objecte estimular i potenciar les accions dels operadors sectorials, cooperatives, empreses i entitats que tendixen a donar a conéixer, millorar valors afegits i garantir la qualitat dels productes. Cooperar en l'optimització dels seus mecanismes de transformació i comercialització, assegurant la implantació de sistemes i dinamitzant les relacions sectorials i intersectorials i transmetent la notorietat i reputació pròpies del sistema agroalimentari de la Comunitat Valenciana.  
La CAPA va convocar a tot el sector agroalimentari de la Comunitat Valenciana en el marc del Pla Millorar, amb la finalitat d'analitzar les coordenades que limiten cada una de les etapes de la seua producció, transformació i comercialització i la relació entre els operadors sectorials i d'estos amb la distribució i la societat. Les demandes bàsiques presentades en esta matèria es poden sintetitzar en:  
- Millorar el suport a les estratègies de qualitat unides al producte, empresa-cooperativa i servicis, incrementant competitivitats i rendes.  
- Dinamitzar les relacions sectorials entorn de l'aplicació de contractes-tipus, programes-contracte i compromisos de qualitat que establisquen un nou sistema de relació contractual.  
- Incrementar els compromisos de promoció genèrica i marquista amb la finalitat d'informar, formar i divulgar els atributs i valors del model alimentari basat en el Sabor Mediterrani-CV.  
Des d'estos punts de vista es planteja l'adequació de les ajudes previstes a les coordenades establides en el marc de la Unió Europea i vigents per al període comprés entre els anys 2007 al 2012, coordenades que vénen donades per allò que establixen les directrius sobre les ajudes d'estat de finalitat regional per al període 2007-2013, prenent com a punt de partida l'Orde de 31 d'octubre de 2000 (DOGV núm. 3873, de 08.11.2000), de la CAPA, per la qual es regulen les ajudes per a la qualitat agroalimentària (convalidada en el seu dia per la Unió Europea, AJUDA N 87/A/2000.12c328 de 18.11.2000).   
L'Orde planteja la col·laboració directa amb els sectors inclosos en el Pla Estratègic que posseïxen interessos determinants en la societat valenciana per desenrotllar actuacions de:  
- Interés per al sector agrari i agroalimentari.  
- Qualitat específica i diferenciada.   
- Qualitat unida a desenrotllament rural i accions dinamitzadores de zona deprimida en el marc d'Unió Europea.  
- Respecte a la tradició culinària, gastronòmica, herència alimentaris i receptes unides a èpoques, zones i tradicions en defensa d'un patrimoni cultural gastronòmic.  
Així mateix es considera d'interés en el marc de la qualitat, la potenciació de nivells d'autocontrol, implantació de sistemes de gestió, adequació de productes a normes internacionals o valoracions qualitatives unides a la certificació i acreditació que avalen la implantació dels productes.  
La millora de la qualitat és també un element aglutinant de l'oferta, ja que algunes de les ajudes que esta orde conté no podran ser degudament aprofitades sinó per empreses, cooperatives o entitats d'una grandària determinada, o unions d'estes, que aconseguisquen compromisos, cosa que incentivarà la unió d'esforços, l'aparició d'unitats comercials majors i la presència en els mercats amb imatge de qualitat.  
En tota activitat promocional és important una actuació continuada i constant, prioritzant estratègies i optimitzant recursos. Per això, es tendix a implementar tota aquella acció genèrica o marquista que redunde en benefici sectorial i afavorisca la presència d'especificitats en marcs generals.  
L'Orde tendix a dinamitzar estratègies que permeten produir bé i amb la millor tècnica, vendre millor i satisfer els clients. Per això, es financen parcialment els gastos que generen inversions superiors a l'esforç financer públic. Inversions que, evidentment, són necessàries per a mantindre i incrementar competitivitats, informar de la qualitat, valors i atributs del nostre sistema agroalimentari i garantir que el model alimentari de la Comunitat Valenciana mantinga els seus nivells d'informació, formació i comunicació adequats.  
Per les raons exposades, de conformitat amb el Reglament (CE) 1685/2005, del Consell, relatiu a l'ajuda al desenrotllament rural a través de Fons Europeu Agrícola de Desenrotllament Rural; la Llei 38/2003, General de Subvencions, el Text Refós de la Llei d'Hisenda Pública de la Generalitat Valenciana i vista la proposta del director general de Pesca i Alimentació després de l'informe de l'Institut Valencià de Qualitat Agroalimentària, en l'exercici de les funcions que tinc atribuïdes conforme al que establix l'article 35, apartat e, de la Llei 5/1983, de 30 de desembre, del Govern Valencià.  
ORDENE  
Article 1. Objecte  
1. La present orde té com a objecte establir les bases per les quals es regularan les ajudes destinades a la millora de la qualitat agroalimentària per a la realització de les activitats de foment de la qualitat, implantació de sistemes de qualitat i actuacions que afavorisquen la transparència de mercats i la comercialització dins del sector agroalimentari per a adequar-los als objectius del Pla Millorar, a les directrius comunitàries sobre ajudes estatals al sector agrari (Diari Oficial de la Unió Europea 2000/C 28/2, d'1 de febrer de 2000) i, si és el cas, en la normativa que el substituïsca.  
2. Les esmentades ajudes es concediran per al període 2007-2012.  
3. Les línies entorn de les quals s'estructuren les ajudes són:  
a) Línia de foment de la qualitat agroalimentària, entenent com a tal la definició de la qualitat, la realització d'estudis de suport a la millora de la qualitat, la implantació de sistemes de qualitat, incloent aquells que no estan específicament definits en un document normatiu de difusió general, els programes de qualitat entre els operadors d'un sector per a millorar les seues condicions, així com les accions d'aplicació i desenrotllament de la política de qualitat de la Unió Europea.  
b) Línia de millora de la transparència dels mercats i comercialització, incloent activitats com la creació de bancs públics de dades, l'establiment de contractes-tipus, instància d'arbitratge, observatoris de preus, creació de marques col·lectives o qualsevol altra amb el mateix objectiu. Es potenciarà el coneixement, identificació i la diferenciació dels productes autòctons i el seu consum.  
c) Línia de promoció dels valors i atributs, que reforcen la presència comercial dels productes en els mercats. Genèrica i/o marquista, divulgació, realització de campanyes i actes promocionals, potenciant la informació, la divulgació i comunicació d'aquells aspectes que porten a la fidelitat del client.   
d) Línia de valoració empresarial i cooperativa en el marc de la implantació de noves tecnologies, que fomenten la professionalització i la difusió de programes de millora amb compromisos sectorials o intersectorials.  
Article 2. Beneficiaris  
1. Podran ser beneficiaris d'estes ajudes:  
a) Les entitats públiques o privades amb personalitat jurídica o les seues agrupacions, relacionades amb el sector agroalimentari i ubicades a la Comunitat Valenciana.  
b) Els consells reguladors, els comités o els òrgans de gestió de les denominacions de qualitat agroalimentària de la Comunitat Valenciana.  
2. Les ajudes previstes per a les activitats d'ensenyança i formació, els honoraris d'experts o assessors, l'organització i la participació en fires i altres activitats destinades a la divulgació, seran accessibles sense restricció, d'acord amb l'exigència de l'apartat 14.2 de les directrius comunitàries sobre ajudes estatals al sector agrari (Diari Oficial de les comunitats Europees 2000/C 28/2, d'1 de febrer de 2000), per a tots els sol·licitants que puguen optar a estes en l'àmbit d'aplicació de la present orde sobre la base de les condicions objectives determinades en esta.  
3. Els beneficiaris hauran de complir les obligacions recollides en l'article 14 de la Llei 38/2003, de 17 de novembre, General de Subvencions.  
4. No podran tindre la consideració de beneficiaris aquells en els qui concórrega alguna de les circumstàncies recollides en els apartats 2n i 3r de l'article 13, de la Llei 38/2003, de 17 de novembre, General de Subvencions.  
Article 3. Activitats subvencionables  
Es consideren activitats subvencionables aquelles relatives:   
En el marc de la línia de foment de la qualitat i implantació de sistemes:  
a) Coneixement i anàlisi del sistema agroalimentari de la Comunitat Valenciana.  
b) Ordenació del sistema agroalimentari amb criteris qualitatius.  
c) Jornades tècniques, simposis, trobades i semblants.  
d) Estudis de suport a la millora de la qualitat.  
e) Altres activitats que tinguen com a finalitat donar a conéixer la producció agroalimentària de qualitat, incloses les necessàries per a la promoció dels productes acollits a la Marca de Qualitat CV, Sabor Mediterrani-CV i altres figures de qualitat.  
f) Implantació de sistemes de certificació i processos d'acreditació per a productes i empreses. Normes reconegudes per la Unió Europea i països tercers.  
g) Implantació, manteniment i desenrotllament d'altres sistemes de qualitat, inclosos els programes de qualitat.  
h) Anàlisi de processos i certificació en l'empresa agroalimentària.  
i) Informatització de processos.  
En el marc de la línia de millora de la transparència dels mercats i comercialització agrària:  
a) Estudis per a l'elaboració de les reglamentacions dels productes que poden acollir-se a figures de qualitat: DOP, IGP, CV i equivalents.   
b) Creació i col·laboració al manteniment de bancs públics i observatoris de dades i informacions sobre produccions agroalimentàries.  
c) Fomentació i potenciació de l'associacionisme comercial, acords intersectorials i relacions comercials.  
d) Contractació agrària, referida tant al foment d'esta, com al desplegament del règim contractual entre empreses agràries i transformadores de la Comunitat Valenciana.  
e) Optimització en les relacions mercantils producció/distribució, foment de la vertebració sectorial.  
f) Estudis de mercat i altres estudis sectorials.  
En el marc de la línia de promoció de valors i atributs, s'establix:  
3.1 Promoció genèrica:  
a) Publicitat, comunicació i divulgació  
b) Campanyes de promoció al consum.  
c) Internacionalització de productes: fires, fòrums.  
d) Organització de fires, esdeveniments i actes de promoció.  
e) Publicacions, material divulgatiu, informació;  
f) Premis que revaloren i exalten la qualitat;  
3.2 Promoció de marques de qualitat unida a programes de millora i compromisos sectorials:  
a) Estratègies derivades del programa-contracte de millora, posicionament comercial i relacions producció/distribució;  
b) Aliança d'empreses, acords i relacions comercials entre operadors sectorials i intersectorials en el marc de la qualitat.  
c) Adequació unitats de promoció/comercialització.  
En el marc de valoració empresarial i cooperativa:   
a) La implantació de noves tecnologies en el marc de la professionalització del sector.  
b) La difusió de programes de millora de qualitat empresarial i cooperativa units a compromisos sectorials i intersectorials.  
c) Vertebració sectorial amb la finalitat d'articular la presa de decisions sectorials aglutinant des del camp fins a la taula.  
3.3 Promoció per a xicotetes i mitjanes empreses amb la participació en fires i exposicions:  
a) Lloguer, muntatge i gestió del local d'exposició.  
Article 4. Sol·licituds d'ajudes  
1. La sol·licitud d'ajudes haurà de ser formalitzada per mitjà de la presentació i emplenament de l'imprés de SOL·LICITUD D'AJUDES A LA QUALITAT AGROALIMENTÀRIA, el qual es facilitarà a les oficines de la Conselleria d'Agricultura, Pesca i Alimentació, o en la seua pàgina web: http://www.gva.es.  
2. Les sol·licituds hauran d'anar acompanyades de la documentació següent:  
a) Acreditació de la personalitat jurídica del sol·licitant, de la identitat i capacitació del seu representant i del seu objecte social.  
b) Fotocòpia del CIF del sol·licitant. Quan es tracte de sol·licituds presentades per cooperatives o organitzacions representatives, la relació de persones físiques integrants, amb esment del seu NIF.  
c) Memòria descriptiva de les activitats per a les quals sol·licita l'ajuda. El contingut mínim de la memòria versarà sobre els punts següents:  
I. Títol del projecte o activitats.  
II. Objectius.  
III. Descripció detallada de les actuacions, incloent antecedents, motivacions per al desenrotllament de les activitats, programa d'execució i, dades rellevants sobre la magnitud de l'activitat o esdeveniment a realitzar.  
IV. Pressupost detallat per activitats, que inclouran el seu pla de finançament i el balanç econòmic estimat del projecte global, així com la planificació amb indicació de les activitats, temps i cost.   
d) En el supòsit de prestació de servicis per empreses de consultoria o assistència tècnica, s'hauran d'afegir 2 pressuposts a més del triat, en el cas que s'incloguen partides superiors a 12.000 euros, al mateix temps s'haurà de justificar l'elecció quan no recaiga en la proposta econòmica més avantatjosa. Tot això conforme el que preveu l'article 31 de la Llei 38/2003, de 17 de novembre, General de Subvencions.  
e) Declaració formal d'altres ajudes sol·licitades o obtingudes per a la mateixa activitat o projecte, amb expressió si escau, dels compromisos assumits pel sol·licitant.  
f) Documentació que acredite el compliment de cada un dels criteris de preferències assenyalats en l'article 8 que siguen aplicables al sol·licitant.  
g) Declaració jurada de no estar sotmés a alguna de les circumstàncies recollides en l'apartat 2n, de l'article 13, de la Llei 38/2003, de 17 de novembre, General de Subvencions, i que impossibiliten la consideració com a beneficiari.  
h) Declaració responsable del sol·licitant sobre el compliment de la normativa d'integració laboral de persones amb discapacitat o, si escau, l'exempció de l'esmentada obligació, segons establix el Decret 279/2004, de 17 de desembre, del Consell, pel qual es regulen els procediments de contractació administrativa i de concessió de subvencions per al foment de l'ocupació de les persones amb discapacitat.  
i) Imprés de manteniment de tercers, el qual es facilitarà a les oficines de la Conselleria d'Agricultura, Pesca i Alimentació, o en la seua pàgina web: http://www.gva.es.  
j) Declaració expressa del sol·licitant sobre el coneixement de la normativa que regix la present línia d'ajudes, així com de l'obligació de publicitar la procedència dels fons que si és el cas es puguen percebre, tant comunitaris com procedents de la Generalitat Valenciana, segons li siga comunicat en la notificació de la resolució de l'ajuda.  
La Conselleria d'Agricultura, Pesca i Alimentació es reserva el dret de sol·licitar informació complementària, a l'anteriorment esmentada, quan així ho estime convenient.  
3. La sol·licitud d'ajuda, junt amb la documentació requerida haurà d'anar dirigida a l'Institut Valencià de Qualitat Agroalimentària.   
La sol·licitud d'ajuda es presentarà a la Conselleria d'Agricultura, Pesca i Alimentació, carrer d'Amadeu de Savoia, 2, 46245-València o en qualsevol altre lloc habilitat d'acord amb l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. El termini de presentació de les sol·licituds finalitzarà el 31 de març de cada any, excepte d'allò que puguen indicar les distintes resolucions del conseller que per a cada exercici es dicten.  
5. L'òrgan gestor està autoritzat per a demanar els corresponents certificats d'estar al corrent en les obligacions fiscals i davant de la Seguretat Social en relació als sol·licitants de les ajudes.  
Article 5. Procediment de concessió  
1. L'ordenació i instrucció del procediment correspon a l'Institut Valencià de Qualitat Agroalimentària. La valoració i la proposta de la concessió de les sol·licituds presentades l'efectuarà un òrgan col·legiat presidit pel director de l'Institut Valencià de Qualitat Agroalimentària i compost pel director de l'Institut Valencià de Qualitat Agroalimentària, pel cap del Servici de Promoció de la Qualitat i tres funcionaris de la Generalitat Valenciana. Actuarà com a secretari un funcionari de l'Institut Valencià de Qualitat Agroalimentària designat pel director de l'esmentat institut.  
2. Les sol·licituds les resoldrà el titular de la Conselleria competent en matèria d'agricultura i alimentació, amb l'informe previ del director de l'Institut Valencià de Qualitat Agroalimentària, en el termini de tres mesos a comptar des de l'endemà de la data de la finalització del termini de presentació de sol·licituds.  
3. Les sol·licituds que no es resolguen expressament en els terminis previstos es podran entendre denegades.  
4. Es notificarà al sol·licitant, en el termini de 10 dies, comptats a partir de la data de la resolució, la concessió o denegació de l'ajuda i, si escau, la seua quantia junt amb les condicions particulars a complir pel beneficiari que s'estimen convenients.  
5. .Contra l'esmentada resolució es podran interposar els recursos pertinents, d'acord amb el que preveu la Llei 30/1992, de Règim Jurídic de les Administracions Públiques i del Procediment Administratiu Comú.  
Article 6. Finançament  
Els crèdits destinats a finançar estes línies d'ajudes, tindran de límit el que per a cada exercici pressupostari s'establisca. Anualment es publicarà resolució del conseller, en la qual s'establiran els imports globals màxims corresponents.  
Article 7. Límits d'ajuda  
1. En general l'import de les ajudes concedides, per mitjà de subvenció per la present orde, no podrà ser superior al 50% dels gastos derivats de la realització de les activitats previstes, i el pressupost de les quals haja sigut prèviament aprovat per l'Institut Valencià de Qualitat Agroalimentària. En cap cas seran objecte de subvenció les inversions en béns i material inventariable.  
2. Caldrà ajustar-se al que preveuen les directrius sobre ajudes d'estat de finalitat regional per al període 2007-2013, així com a la normativa que les desenrotlle, en relació a les mesures subvencionables compreses en esta orde i recollides en l'esmentada regulació comunitària, així com a la normativa que els desenrotlle, en relació a les mesures subvencionables compreses en esta orde i recollides en l'esmentada regulació comunitària.  
Article 8. Criteris de preferència  
El procediment ordinari de concessió de les subvencions es farà en règim de concurrència competitiva. A l'hora de valorar les sol·licituds, inclusivament per a la determinació de l'import de l'ajuda a concedir, es tindran en compte els criteris següents:  
1. Abast geogràfic de l'activitat, i es primaran aquells projectes que afecten una àrea territorial major i fomenten el desenrotllament d'esta àrea.  
2. Grau d'associacionisme del sol·licitant, i es donarà prioritat a aquells que tinguen major grau d'associacionisme i participació dels operadors implicats.  
3. Caràcter innovador del projecte.  
4. Balanç econòmic de l'activitat, quan es puga avaluar a partir de la documentació de l'article 4.2. c, IV. Tindran preferència aquelles activitats que suposen un major esforç econòmic al sol·licitant.  
5. Valoració de la proposta via la programació i anàlisi de cost.  
6. Possibilitat d'accedir a ajudes d'altres administracions o institucions públiques, d'acord amb el marc legal establit, i sense perjuí del que preveu l'article deu de la present orde.   
7. Programes que permeten la incorporació de jóvens empresaris agroalimentaris i dones emprenedores.  
8. Programes que faciliten la incorporació de discapacitats.  
Cada un dels criteris, abans enumerats, serà valorat de 0 a 10 punts.  
Article 9. Justificació del gasto i comprovació  
1. Els pagaments parcials o totals de l'ajuda aprovada s'efectuaran quan s'hagen realitzat les activitats subvencionades, i el beneficiari haurà d'aportar, abans del 31 d'octubre de l'exercici corresponent a aquell en què es va concedir la subvenció llevat que es determine un termini distint en la resolució de la concessió de l'ajuda, el compte justificatiu, en la qual s'ha d'incloure, sota responsabilitat del beneficiari, la declaració de les activitats realitzades, el seu cost amb el desglossament de cada un dels gastos incorreguts i els ingressos que han finançat l'activitat, d'acord amb la Llei 38/2003, de 17 de novembre, General de Subvencions i amb el Text Refós de la Llei d'Hisenda Pública de la Generalitat Valenciana.  
2. Junt amb el compte justificatiu s'hauran de presentar les factures corresponents amb els seus justificants de pagament. Quan es tracte de gastos realitzats per corporacions locals, com a beneficiaris de l'ajuda, bastarà a l'efecte de justificació del gasto i pagament, el compte justificatiu i el certificat dels pagaments realitzats per a l'activitat aprovada expedit per l'interventor.  
Article 10. Incompatibilitat  
La percepció de les ajudes previstes en estes bases reguladores és incompatible amb la de qualsevol altra ajuda de l'administració nacional o comunitària destinada al mateix concepte.  
Article 11. Controls  
L'Institut Valencià de Qualitat Agroalimentària controlarà el compliment de les condicions dictades en cada resolució, i podrà demanar del beneficiari en qualsevol moment la informació necessària sobre el desplegament i l'execució del programa d'activitats o projecte aprovat, o realitzar inspeccions in situ.  
Article 12. Penalitzacions en cas d'incompliment i reintegrament  
1. Amb caràcter general, el beneficiari es comprometrà a complir totes les condicions exigides per a la concessió de la subvenció. El seu incompliment, amb independència d'altres responsabilitats, motivarà l'inici d'actuacions encaminades a aconseguir el reintegrament del que puga arribar a conceptuar-se com a quantitats indegudament percebudes més els interessos legals.  
2. El reintegrament de les quantitats percebudes i l'exigència d'interessos de demora, des del moment del pagament de la subvenció, procediran quan s'esdevinga algun dels casos previstos en la normativa de la Llei General de Subvencions i el Text Refós de la Llei d'Hisenda Pública de la Generalitat Valenciana.  
El procediment de reintegrament de les quantitats percebudes serà d'acord amb el que preveu el títol III, de la Llei 38/2003, de 17 de novembre, General de Subvencions i en el títol VI, de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
DISPOSICIÓ ADDICIONAL  
Primera  
L'efectivitat d'aplicació d'esta orde queda condicionada, en cada exercici, a les disponibilitats pressupostàries anuals i que es publiquen en el DOGV les línies de subvenció junt amb l'import global màxim que finance les ajudes a càrrec del capítol IV, del programa 714.60.  
Segona  
La resolució de les sol·licituds presentades a l'empara de la present convocatòria d'ajudes, la qual ha sigut notificada a la Comissió, s'efectuarà a partir del moment en què la Comissió autoritze, mitjançant una decisió, este règim d'ajudes.  
DISPOSICIONS FINALS  
Primera  
Es faculta el director general de Pesca i Alimentació de la Conselleria d'Agricultura, Pesca i Alimentació per a dictar les disposicions necessàries per a l'aplicació de la present orde.  
Segona  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 25 de gener de 2007  
El conseller d'Agricultura, Pesca i Alimentació,  
JUAN G. COTINO FERRER